Document ID: 31999D0761

ΑΠΟΦΑΣΗ ΤΗΣ ΕΠΙΤΡΟΠΗΣ
της 8ης Νοεμβρίου 1999
σχετικά με την τροποποίηση της απόφασης 98/393/ΕΚ, της 19ης Μαΐου 1998, για κοινοτική χρηματοδοτική ενίσχυση για αποθεματοποίηση, στη Γαλλία, στην Ιταλία και το Ηνωμένο Βασίλειο, αντιγόνων που χρησιμεύουν για παραγωγή εμβολίων κατά του αφθώδους πυρετού
[κοινοποιηθείσα υπό τον αριθμό Ε(1999) 3608]
(Το κείμενο στην αγγλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(1999/761/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 94/370/ΕΚ(2), και ιδίως το άρθρο 14,
Εκτιμώντας:
(1) ότι δυνάμει της απόφασης 91/666/ΕΟΚ του Συμβουλίου, της 11ης Δεκεμβρίου 1991, για τη δημιουργία κοινοτικών αποθεμάτων εμβολίων κατά του αφθώδους πυρετού(3), η ίδρυση τραπεζών αντιγόνου αποτελεί μέρος της κοινοτικής δράσης για τη δημιουργία κοινοτικών αποθεμάτων εμβολίων κατά του αφθώδους πυρετού·
(2) ότι στο άρθρο 3 της απόφασης αυτής, ορίζεται ως τράπεζα αντιγόνων στην οποία διατηρούνται τα κοινοτικά αποθέματα αντιγόνων κατά του αφθώδους πυρετού, μεταξύ άλλων, το Institute for Animal Health στο Pirbright στο Ηνωμένο Βασίλειο·
(3) ότι σύμφωνα με το άρθρο 4 της απόφασης 98/393/ΕΚ της Επιτροπής, της 19ης Μαΐου 1998, για κοινοτική χρηματοδοτική ενίσχυση για αποθεματοποίηση στη Γαλλία, την Ιταλία και το Ηνωμένο Βασίλειο αντιγόνων που χρησιμεύουν για παραγωγή εμβολίων κατά του αφθώδους πυρετού(4), η κοινοτική ενίσχυση υποβάλλεται βάσει των συνοδευτικών εγγράφων που υποβάλλονται στην Επιτροπή πριν από την 1η Μαρτίου 1999·
(4) ότι για τεχνικούς λόγους το Institute for Animal Health στο Pirbright υπέβαλε τα απαιτούμενα συνοδευτικά έγγραφα την 1η Ιουνίου 1999· ότι άρα, στην παράγραφο 2 του εν λόγω άρθρου, η ημερομηνία "1η Μαρτίου 1999" πρέπει να τροποποιηθεί για να επιτραπεί η πληρωμή της χρηματοδοτικής ενίσχυσης·
(5) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 4 παράγραφος 2, της απόφασης 98/393/ΕΚ, η ημερομηνία "1η Μαρτίου 1999" αντικαθίσταται από την ημερομηνία "1η Ιουλίου 1999".
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 8 Νοεμβρίου 1999.

Labels: 19
5
0
3
6
18